google/wiki40b huggingface dataset:
Merinõellased

Alternatiivne süstemaatika

Merebioloogid Nerida G. Wilson ja Greg W. Rouse leiavad, et uuemate fülogeneetiliste andmete põhjal on Syngnathidae jagunemine ainult kaheks alamsugukonnaks vastuvõetamatu ja edaspidine süstemaatika muutmine oleks hädavajalik.  Autorid soovitavad mitme uue alamasugukonna – Doryrhampinae, Nerophinae, Soleganthinae, Phyllopteryginae, Sygnathoidinae ja Haliichthyinae  aktsepteerimist Sarnaseid ettepanekuid on kõlanud ka varem, näiteks Gilbert Percy Whitley ja Joyce Allani töödes.
Fædrelandsvennen

Fædrelandsvennen (otsetõlkes 'Isamaa Sõber') on regionaalne ajaleht, mis ilmub alates 1875. aastast Norras Kristiansandis. Ajaleht on levinud riigi kaguosas (Aust-Agder ja Vest-Agder), eriti piirkonnas Mandali ja Lillesandi vahel.
Ajaleht kuulub kontserni Media Norge ASA, kuhu kuuluvad veel ajalehed Aftenposten, Stavanger Aftenblad ja Bergens Tidende.
Fædrelandsvennenis on 235 töötajat ja paberlehte loeb iga päev umbes 116 000 inimest.
Peatoimetaja on Eivind Ljøstad.
Salme Raunam

Salme Raunam (13. märts 1921 Madila – 20. november 2008) oli eesti metallikunstnik ja kunstipedagoog
Salme Raunam oli pärit Harjumaalt paljulapselisest perest. Aastal 1951 lõpetas ta Eesti NSV Riikliku Kunstiinstituudi (nüüdne EKA) metallehistöö eriala. Aastatel 1949–1989 oli ta ERKI õppejõud, 1973–1989 metallieriala professor, hiljem emeriitprofessor.
Ta oli 1951. aastast Eesti Kunstnike Liidu liige, 2002. aastast auliige.

Isiklikku

Tema abikaasa Oskar Raunam oli maalikunstnik, tütar Liina Roomet oli keraamik, tütar Ane Raunam on metallikunstnik.
Veskilais

Veskilais on rannikujärv (lais) Hiiu maakonnas Kõrgessaare vallas. Järve pindala on 20–35 ha ja sügavus u 1 m.
Järv oli minevikus Keibu lahe osa, ent Litoriinamere taandumisel eraldus lahest.
1992. aasta Eesti rahareform

1992. aasta Eesti rahareform oli rahareform 1992. aastal, millega Eesti Vabariik võttis rahaühikuna taaskasutusele Eesti krooni. Seni kasutusel olnud rublad vahetati kolme päeva (20. juuni kuni 22. juuni) jooksul kroonideks ning sellest peale oli Eestis ainus seaduslik maksevahend Eesti kroon.
Rahareformi sümboolseks alguseks võib lugeda 26. septembrit 1987, mil ajalehes Edasi avaldati Siim Kallase, Tiit Made, Edgar Savisaare ja Mikk Titma artikkel "Eesti NSV isemajandamise alused", mis muuhulgas soovitas Eesti oma raha kasutuselevõttu.
12. aprillil 1990 võttis Eesti Vabariigi Ülemnõukogu Presiidium vastu otsuse üleminekuks oma rahale 24. detsembriks 1991, kuid tulenevalt vastuoludest tollase Eesti Panga presidendi Rein Otsasoni ja peaministri Edgar Savisaare vahel ei saanud see teoks. Pealmiseks tüliküsimuseks oli, kas minna oma rahale üle kohe või kasutada vaheetappi, nagu tegid naabrid (Läti rublis). Eesti Panga oma rahale ülemineku kontseptsioon nägi ette kohest oma raha kasutuselevõttu, valitsuse oma (mis loodi Bo Kraghi juhtimisel) aga vaheetapi kasutamist.
Reformi ettevalmistamine sai uue hoo Siim Kallase saamisega Eesti Panga presidendiks 23. septembril 1991.
Briti Filmi- ja Telekunsti Akadeemia

Briti Filmi- ja Telekunsti Akadeemia (ingl British Academy of Film and Television Arts; BAFTA) on heategev ühing, mis annab igal aastal välja Suurbritannia kõige tähtsamaid filmi- ja teleauhindu.

Ühing

Briti Filmi- ja Telekunsti Akadeemia asutati 1947. aastal Briti Filmiakadeemia nime all. Filmiakadeemia ühines 1958. aastal Teleprodutsentide ja -lavastajate Gildiga ning sai nimeks Filmi ja Televisiooni Selts. Praegust nime kannab ühing 1976. aastast.
Peale tunnustustöö tegeleb ühing veel haridustöö ja muude filminduse teemaliste ürituste korraldamisega. Ühingu peakorter asub Londonis Piccadilly tänaval, ning sellel on harukontorid Šotimaal (BAFTA Scotland), Walesis (BAFTA Cymru) ning Ühendriikides New Yorgis ja Los Angeleses.
Kuuekümnendsüsteem

Kuuekümnendsüsteem ehk seksagesimaalsüsteem on positsiooniline arvusüsteem, mille alus on kuuskümmend.
Kuuekümnendsüsteem on vanim teada olev positsiooniline arvusüsteem.
Bank of America

Bank of America Corporation (lühendatult BofA) on  rahvusvahelisi finantsteenuseid pakkuv Ameerika Ühendriikide ettevõte, mille peakorter asub Põhja-Carolinas. Aastal 2016 oli see 11. kohal maailma suurimate ettevõtete Forbes Magazine Global 2000 loendis.
Mo Farah

Isiklikud rekordid

Allikas: IAAF
Ääsmäe mõisa tee

Ääsmäe mõisa tee (registrinumbriga 11403) on kõrvalmaantee Saue vallas Ääsmäe külas. Tee pikkuseks on 1,5 km. Tee saab alguse Ääsmäe–Hageri tee esimesel kilomeetril ja lõpeb Ääsmäe mõisahoone juures. Tee ei ületa ühtegi silda ega truupi, bussipeatusi teele ei jää. Tee alguses ristuvad temaga Ääsmäe tee ja üks Ääsmäe liiklussõlme ühendusteedest.
Tee on mustkattega. Tee on klassita. Liiklussagedus teel on 500-1000 autot ööpäevas. Valgustus osaline.
Mõlemal pool teed on muinsukaitse all olev allee. 1980. aastatel istutati alleesse puid juurde.
2011 aasta kevadel korrastati alleed. Teostati hoolduslõikus mille käigus eemaldati 17 haiget puud, juuriti kännud ja istutati talgu korras 130 pärnapuu istikut.
Athena (kino)

Athena (eri aegadel ka Ateen, Ateena ja Saluut) oli kino Tartus, aadressil Küütri tänav 1.
Esmakordselt avati selles majas kino 1923. aastal, mil hoone omanik oli Jaan Otter. Kino kõrval avati kohvik Athena (ka Ateen) ja söögisaal. 1926. aastal tellis Otter sisekujunduse skulptor Ferdi Sannamehelt ja arhitekt Arnold Matteuselt. "Eesti kõige rikkalikuma seinakaunistusega kinohooneks" nimetatud majja lõi Sannamees antiikmütoloogia ainetel eklektitsistlikud skulptuurid ja reljeefid, mis Nõukogude ajal "ebamoraalsust õhutavatena" kinni kaeti. Teistel andmetel lõi kino ja kohviku sõjaeelse sisekujunduse arhitekt Nikolai Willer.
Endist kinohoonet on nimetatud Athena keskuseks, see on korduvalt vahetanud omanikke, kellest üks tuntumaid on olnud ettevõtja Rein Kilk. Lisaks filminäitamisele on majas korraldatud mitmeid konverentse, kontserte ja muid avalikke üritusi, näiteks konverentsi TEDx Tartu. Hoones on tegutsenud ka Tartu üks tuntumaid restorane Volga.
Hoone rõdusaalis on eri aegadel olnud umbes 250-350 kohta
Fabritseeritud lahendite meetod

Diferentsiaalvõrrandite numbriliste lahendajate verifitseerimine

Osatuletistega diferentsiaalvõrrandisüsteemide numbriline lahendamine arvutiprogrammide abil on tänapäevaste teadusarvutuste oluline osa. Sealjuures on oluline kontrollida, kas kasutatav numbriline algoritm on korrektselt implementeeritud. Viimane tegevus nõuab omakorda teadaolevalt korrektset, analüütilisel kujul lahendit. Selle leidmine praktikas esilekerkivate keerulisemate võrrandite, määramispiirkondade ning ääretingimuste korral ei pruugi võrrandit "toore jõuga" lahendades võimalikuks osutuda. Sümmeetrilistest erijuhtudest tuletatud analüütilised lahendid võivad sealjuures jätta tuvastamata olulisi koodis esinevaid vigu.
Fabritseeritud lahendite meetod lahendab "lahendi leidmise probleemi", fikseerides lahendi ning leides seejärel viimase jaoks sobiva, kuid algse ülesandega piisavalt sarnase diferentsiaalvõrrandi. Meetodi kasutamine reaalse arvutiprogrammi puhul võib seega nõuda väiksemaid muudatusi programmi koodis, tõstes seevastu oluliselt hinnangut koodi (matemaatilise) korrektsuse osas.
Richard Dean Anderson

Lapsepõlv

Tema vanemad olid Stuart Jay Anderson ja Jocelyn Rhae Carter, kelle esivanemate hulgas oli iirlasi, rootslasi, norralasi ja mohoogi indiaanlasi. Anderson kasvas üles Roseville'is ja õppis Ohio Ülikoolis ning St. Cloudi osariigiülikoolis.

Näitlejakarjäär

Anderson alustas karjääri seebiseriaalis "General Hospital", mängides aastatel 1976–1981 dr Jeff Webberi rolli. Aastatel 1982–1983 osales seriaalis "Seitse pruuti seitsmele vennale" ("Seven Brides for Seven Brothers").
Anderson sai kuulsaks teleseriaaliga "MacGyver", mida toodeti aastatel 1985–1992, ja oli kogu selle aja jooksul edukas.
Aastal 1995 näitles ta seriaalis "Legend", mis oli 12-osaline naljaseriaal kirjanikust, kes pidi vastu oma tahtmist mängima omaenda väljamõeldud tegelaskujusid.
Aastatel 1997–2005 mängis kolonel/brigaadikindral Jack O'Neilli rolli seriaalis "Tähevärav SG1", mis põhineb "Stargate'i"-nimelisel filmil (1994), kus peaosi mängisid Kurt Russell ja James Spader. Sarja kuuendal hooajal mängis kaasa väiksema koormusega, sest soovis veeta rohkem aega oma tütrega. Tema rolli osatähtsust vähendati järk-järgult, kuni ta lahkus põhinäitlejate hulgast üheksandal hooajal ning jätkas aeg-ajalt külalisnäitlejana. "Stargate SG-1" kümnendal hooajal osales kahes osas ja kolmes osas seriaali "Tähevärav: Atlantis" 3. hooajal.

Isiklikku

Anderson pole kunagi abielus olnud.
Kooselust Apryl Prose'iga sündis  2. augustil 1998 tütar, kes sai nimeks Wylie Quinn Annarose. 
Andersoni kaaslasteks on olnud Katarina Witt, Teri Hatcher, Sela Ward ja Lara Flynn Boyle.
Huvitub jäähokist ja suusatamisest ning on neid harrastanud ka mitmes telesarjas, sealhulgas "MacGyveris".
Brutopalk

Brutopalk on töölepingus või õigusaktis kindlaks määratud töötasu, sealhulgas majandustulemustelt ja tehingutelt makstav tasu, mille hulka on arvutatud seaduse alusel kinnipidamisele kuuluvad maksud ja maksed.

Brutopalk Eestis

Brutopalk Eestis on arvestuslik töötasu, millelt tööandja peab kinni tulumaksu (20%), töötuskindlustusmakse (1,6%) ja kohustusliku kogumispensioni makse (2%). Kogumispensioni makset ei peeta kinni isikutelt, kes ei ole liitunud  kohustusliku pensionikindlustuse süsteemi ehk II sambaga. Tööandja ja töövõtja vahelisse lepingusse pannakse kirja põhipalga määrana brutopalk, seega tuleb teha vahet terminitel brutopalk ja netopalk. Netopalk on summa, mis kantakse töötaja pangakontole peale maksude tasumist. 
1. jaanuarist 2018 on Eestis kehtestatud brutotunnitasu alammääraks 2,97 eurot ja brutokuutasu alammääraks täistööajaga töötamise korral 500 eurot.

Brutopalk ja maksuvaba tulu

1. jaanuarist 2018 on Eestis kehtestatud üldine  maksuvaba tulumäär 6000 eurot aastas ehk kuni 500 eurot kuus tingimusel, et töötaja aastatulu on kuni 14 400 eurot. Kui töötaja brutotulu ületab kuus 1200 eurot, siis maksuvaba tulu väheneb vastavalt valemile 6000 – 6000 ÷ 10 800 × (tulu summa – 14 400). Kui töötaja brutosissetulekud ületavad 2100 euro  piiri kuus või 25 200 eurot aastas, siis maksuvaba tulu ei ole. Töötaja peab andma tööandjale teada sellest, kas ta kasutab maksuvaba tulu või mitte, sest tööandja ei ole kursis muude töötaja laekumistega. Maksuvaba tulu saab kasutada ühe tööandja juures.
Joonis näitab maksuvaba tulu kujunemist jägrmiste brutotöötasude puhul.
Ülemiste keskus

Ülemiste keskus on Tallinna ja ühtlasi ka Eesti suurim kaubanduskeskus.
2004. aastal avatud keskuses tegutseb umbes 160 kauplust, teenindusasutust ja söögikohta. 2008. aasta seisuga oli Ülemiste keskuse pindala 50 000 m². Pärast Ülemiste Keskuse teise järgu valmimist 2014. aasta oktoobris on seal 92 000 ruutmeetrit üldpinda, ligikaudu 60 000 ruutmeetrit renditavat pinda, 210 kauplust ja restorani ning 1700 parkimiskohta väliparklas ja parkimismajas. Ülemiste keskus laienes ka 2019. aastal, sellega kasvas üldpind 125 000 ruutmeetrini. 
Keskust haldab Ülemiste Center OÜ, mis teenis 2015. aastal rendituluna 12 miljonit eurot ja mille puhaskasum samal aastal oli 11,5 miljonit eurot. Ettevõtte omanik on Ülemiste Holding Nederland B.V, mis kuulub omakorda Norras registreeritud Linstow AS-ile.
Rehv

Omadused

Rehvi veeretakistus on jõud, mis toimib vastupidi rehvi veeremise suunale. Ratta liikumisel kaob osa energiast kontaktpinna ehk rehvimustri deformeerumisele. Kuna rehvid määravad kuni 20% üldisest kütusekulust sõiduautodel ja kuni 35% veoautodel, on rehvitootjatel tähtis saavutada madalaid veeretakistuse näitajaid.
Sõiduki kaalu tõttu rehvi ja teekatte kontaktkohas toimub deformatsioon, mis toob kaasa soojuse eraldumise ja energiakadu suureneb. Seda energiat lahutatakse kehale edasi antud kineetilisest energiast ning ratta veeremine aeglustub. Mida rohkem deformeerumist toimub, seda suurem on veeretakistus ning kütusekulu ja CO₂ heite kogus suureneb.
Republic P-47 Thunderbolt

Republic P-47 Thunderbolt oli 1941–1945 USA-s suure sarjana ehitatud täismetallkonstruktsiooniga lennuk, mida kasutati II maailmasõjas hävituslennukina või hävitus-pommituslennukina.
See oli ühekohaline ühe võimsa tähtmootoriga (Pratt & Whitney R-2800 Double Wasp) alltiivaline monoplaan. Lennukil tiivas oli neli suurekaliibrilist kuulipilduja]]t M2 Browning. Lennukile võis laadida kuni 1100 kg pomme või paigaldada tiiva alla õhk - maa tüüpi rakette . P-47 lennukiirus oli kuni 700 km/h ja lennulagi kuni 12 km.   
Lennukit valmistas Republic Aviation. Konstrueerimisel oli ülesandeks saada kiire ja suurele kaugusele lendav hävitaja. Lennuki peakonstruktor oli Alexander Kartveli. Esimene lend toimus 16. mail 1941. Esimene lennuk anti sõjaväele üle novembris 1942; P-47 võeti USA lennuväes kasutusele 8. aprillil 1943. Lennukit P-47 kasutasid Teise maailmasõja ajal liitlasväed, põhiliselt USA, Suurbritannia ja Prantsusmaa.  Neid lennukeid valmistati kokku umbes 15 700, kasutati neid lennukied kuni 1966. aastani.
Riiklik Eksami- ja Kvalifikatsioonikeskus

Riiklik Eksami- ja Kvalifikatsioonikeskus (REKK) asutati 1. jaanuaril 1997 ning lõpetas tegevuse 31. juulil 2012. REKK-i ülesanded anti sihtasutusele Innove.
Aastatel 1997- 2007 asus keskus Tallinnas aadressil Sakala 21, kuid alates 2007. aasta augustist tegutses rendipinnal Ülemiste Citys Tallinnas aadressil Lõõtsa tänav 4.
Dani Carvajal

Daniel Carvajal Ramos (sündinud 11. jaanuaril 1992 Leganéses) on Hispaania jalgpallur, kes mängib paremkaitsjana Hispaania kõrgliiga klubis Madridi Real ja Hispaania jalgpallikoondises.
Ta liitus Madridi Reali noorteakadeemiaga 2002. aastal. Aastatel 2010–2012 mängis ta Madridi Reali reservmeeskonnas.
Hooajal 2012–2013 mängis ta Saksamaa kõrgliiga klubis Leverkuseni Bayer.
2013. aasta juunis naasis Carvajal Madridi Reali. Alates hooajast 2013–14 on ta kuulunud klubi põhikoosseisu. Ta on klubiga tulnud hooajal 2016–17 Hispaania meistriks, võitnud neli korda UEFA Meistrite Liiga, võitnud korra Hispaania karika ja korra superkarika ning neli korda klubide maailmameistrivõistlused.
2011. aastal tuli Carvajal Hispaania kuni 19-aastaste koondisega ja 2013. aastal Hispaania kuni 21-aastaste koondisega omavanuseliste Euroopa meistriks. Debüüdi Hispaania jalgpallikoondises tegi ta 4. septembril 2014 sõprusmängus Prantsusmaa vastu.
Rahvusvahelise Looduskaitseliidu soovitused ökoloogiliseks taastamiseks

Rahvusvaheline Looduskaitseliit (ingliskeelne lühend IUCN (International Union for the Conservation of Nature and Natural Resources, levinum nimetus on World Conservation Union), on riikide, valitsusasutuste ja valitsusväliste organisatsioonide ülemaailmne liit, mis on välja andnud soovitused ökoloogiliseks taastamiseks.
Venemaa Föderatsiooni Kommunistlik Partei

Ideoloogiline profiil

Vasakpoolne partei. Kõige massilisem vasakpoolne partei (massipartei). Partei programmis öeldakse, et VFKP juhindub marksismi-leninismi õpetamisest arengutes selle loovalt. Väidetakse, et on olemas „Vene rahva, oma tuhandeaastase kultuuri ja ajalooga, ja uue maailmakorra vastandumine“.
Oma strateegiliseks pikaajaliseks eesmärgiks nimetab partei „uuendatud sotsialismi“ ülesehitamine Venemaal. Lühiajaliseks eesmärgiks on :
-Patriootide võimule tulek.
-Strateegiliste majandusvaldkondade ja loodusvarade natsionaliseerimine, säilitades väikeettevõtlust.
-Sotsiaalpoliitika tugevdamine.

Keskmine tulemus valimistel

Praeguses Riigiduuma koosseisus (alates detsembrist 2007) on järgmine kohtade jaotus:
Ühtne Venemaa – 315 kohta (70%)
Vene Föderatsiooni Kommunistlik Partei – 57 kohta (12,7%)
Venemaa Liberaaldemokraatlik Partei – 40 kohta (8,9%)
Õiglane Venemaa – 38 kohta (8,4%)
Aahas

Aahas (אחז heebrea keeles 'hoidis', nime Jehoahaz 'Jumal hoidis' lühikuju) oli Juuda kuningas, Jootami poeg ja järglane Juuda troonil.  
William F. Albright on tema valitsusaega dateerinud aastatele 735–715 eKr; E. R. Thiele pakub dateeringu  732–716 eKr.
Aspidura

Levila

Neid võib kohata Sri Lankal.
Wāw

Ajalugu ja analoogid

Ta pärineb foiniikia kirja tähest waw ning on seega suguluses ladina kirja tähtedega F, V (ning seega ühtlasi U ja W) ja Y. Kreeka kirjas vastab talle tarvituselt kadunud digamma ja heebrea kirjas vav.

Arvväärtus

Wāw-tähe arvväärtus Abjadi numbrites on 6.

Hääldus

Wāw-tähte kasutatakse araabia keeles kahe erineva hääliku tähistamiseks.
Ta võib tähistada helilist labiovelaarset aproksimanti /w/. Nii hääldatakse teda alati sõna alguses ning tavaliselt ka sõna keskel või lõpus. Sel juhul võib sellele häälikule järgneda üks kolmest lühikesest vokaalist, mida tähistatakse diakriitikuga wāw-tähe peal, või mitte ühtki vokaali, mispuhul tähe peal on märk sukun.
Samuti võib ta tähista pikka kinnist ümardatud tagavokaali /uː/. Sel juhul tähe peal diakriitik puudub; mõnes traditsioonis pannakse tähe peale sukun. Eelnev konsonanditäht on kas ilma diakriitikuta või on selle peal damma, mis vihjab järgnevale pikale vokaalile.
Vokaalimärgina võib wāw võtta enda peale hamza: ؤ.

Morfeemid

Wāw-täht võib araabia keeles märkida mitut morfeemi.
Sõnale "ja" vastavat sidesõna kirjutatakse wāw-tähena. See sõna võib olla teiste sidesõnade eesliide, näiteks ولكن wa-lakin ('aga').
See täht pannakse ka kõneleja poolt eriti väärtustatud asja tähistava sõna ette, et selle asja nimel vanduda või tõotada. Selline kasutus on sagedane Koraanis ja näiteks kinnisfraasis والله wallāh ('Jumala nimel', 'Allahi nimel').
George II

George II (sünninimi Georg August; 10. november 1683 Hannover – 25. oktoober 1760 London) oli Suurbritannia ja Iirimaa kuningas ning Hannoveri kuurvürst (Georg II) ja Saksa-Rooma riigi varahoidja alates 1727 kuni surmani.
Ta oli Suurbritannia ja Iirimaa kuninga ning Hannoveri kuurvürsti George I ja Sophie Dorothea poeg. Tal oli noorem õde, 1687 sündinud Sophia Dorothea, kellest 1713 sai Preisimaa kuninganna.
Kumbki vanematest rikkus abielu. Isa vihastas ema armuafääri peale, laskis oma abielu 1694 lahutada ettekäändel, et naine olevat ta maha jätnud (kuigi see polnud tõsi), laskis ta vahistada ja vangistada Ahldeni lossi, kus Sophie Dorothea 1726 suri. Arvatavasti ei näinud ema oma lapsi pärast vangistamist enam kunagi.
Kuni neljanda eluaastani rääkis George üksnes prantsuse keelt, mis oli tollal diplomaatia ja õukonnakeel. Alles seejärel hakati talle saksa keelt õpetama. Hiljem õpetati talle ka inglise ja itaalia keelt, genealoogiat, sõjaajalugu ja lahingutaktikat.
1701 võttis Inglise parlament vastu uue troonipärimisseaduse. Selle järgi välistati trooni pärimine katoliiklaste poolt ja lubati see üksnes protestantidel. Seetõttu kõrvaldati hulk isikuid troonipärilusjärjestusest ja George'i vanaema Hannoveri Sophia tõusis tronipärilusjärjestuses teisele kohale. Sophia suri 1711 ja Inglismaa kuninganna Anne 1714, misjärel trooni päris Sophia vanim poeg ja George II isa George I.
1727 suri George I ja George II päris trooni. Briti sisepoliitika üle oli tal vähe mõju, sest selle üle otsustas parlament. Kuurvürstina veetis ta 12 suve Hannoveris, kus tal oli valitsusele suurem mõju.
Austria pärilussõja ajal juhatas ta 1743 Dettingeni lahingus Briti vägesid, olles viimane Briti kuningas, kes ise lahingus oma vägesid juhtis. Selles lahingus võitsid Briti, Hannoveri ja Austria ühendatud väed poolteist korda väiksemat Prantsusmaa sõjaväge.
1745 püüdsid jakobiidid sõjaväega Inglismaale tungides George II kukutada, aga ülestõus kukkus läbi ja see oli viimane kord, kui Britannia saarel maabub vaenlase sõjavägi.
George'i vanim poeg oli Frederick, kellega isa hästi läbi ei saanud, sest Frederick toetas Inglismaa poliitilist opositsiooni, nii nagu George II ise oli isa eluajal teinud. Kuid 1751 suri Frederick ootamatult ja troonipärijaks tõusis tema vanim poeg George III, kellest pärast George II surma 1760 sai Suurbritannia kuningas ja Hannoveri kuurvürst.
Ümbermatmine

Ümbermatmine on maetud säilmete üleskaevamine ja matmine teise kohta.
Ümbermatmise sagedaseks põhjuseks on soov, et välismaal surnud ja maetud inimese kalm asuks kodumaal.
Näiteks maeti 1990. aastal Konstantin Päts ümber Metsakalmistule.
Abdülmecit II

Abdülmecit II (29. mai 1868 İstanbul – 23. august 1944 Pariis) oli Osmanite dünastia viimane kaliif (19. november 1922 – 3. märts 1924).
Abdülmecit oli Türgi sultani Abdülazizi poeg.
Ta ei huvitunud poliitikast, vaid harrastas maalikunsti. Üks tema maal oli 1900 eksponeeritud Pariisis. Aastal 1918 olid Viinis eksponeeritud tema maalitud Ludwig van Beethoveni, Johann Wolfgang von Goethe ja Selim I portree. Ta oli Osmanite riigi kunstnike ühingu esimees. Tal oli kindrali auaste.
Kui 4. juulil 1918 astus troonile Mehmet VI, sai Abdülmecitist kroonprints. Talât-paşa ja hiljem Mustafa Kemal püüdsid asjatult teda poliitikasse kaasa tõmmata.
Kui sultan Mehmet novembris 1922 Briti sõjalaeva Malaya pardal riigist põgenes, kuulutas usuasjade minister välja fetvaa tema tagandamiseks. Sultaniamet kaotati, kuid kaliifiamet, mis oli olnud sultaniametiga ühitatud, jäi alles. 19. novembril 1922 valis Türgi Suur Rahvuskogu Ankaras Abdülmeciti uueks kaliifiks. Seni kasutusel olnud ametisse pühitsemise tseremooniatest loobuti. Ametisse astumine leidis aset Topkapı palees.
Temast sai 101. kaliif ja 37. Osmanite dünastia pea. Kaliifi võim oli väike. Mustafa Kemali juhtimisel liikus riik vabariigi suunas.
Türgi Suur Rahvuskogu otsustas kaliifiameti kaotada. 3. märtsil 1924 Abdülmecit tagandati ning ta pidi koos kaaskonnaga riigist lahkuma. Võimud viisid ta oma paleest Idaekspressi. Ta asus oma perekonnaga elama Pariisi. Seal suri ta oma majas Boulevard Suchet'l Pariisi 16. linnajaos. Tema surnukeha viidi Mediinasse.
Otsa mõis

Otsa mõis (saksa keeles Otza) oli Pindi mõisa kõrvalmõis Rõuge kihelkonnas Võrumaal.
Absoluutselt must keha

Absoluutselt must keha on selline idealiseeritud keha, mis neelab kogu talle pealelangeva valguse (st valgus üldse ei peegeldu sellise objekti pinnalt).
Kuigi ükski materjal ei käitu absoluutselt musta keha taoliselt, on võimalik implementeerida objekt, mille omadused on kuitahes lähedased absoluutselt musta keha omadele. Selliseks objektiks on tumedate (nt tahmatud) siseseintega õõnsus, mille seina on tehtud hästi väike avaus. Välisele vaatlejale tundub auk absoluutselt mustana, sest läbi avause õõnsusse sattunud valguskiir peegeldub mitmeid kordi õõnsuse siseseintel enne kui pääseb uuesti läbi avause välja ja seega neeldub praktiliselt täielikult (muuseas, samal põhjusel näib toa sisemus päikesepaistelisel päeval kaugelt läbi avatud akna vaadatuna mustana). Kuna avaus on hästi väike, siis õõnsuse sisemuses olev kiirgus on praktiliselt tasakaalus seintega (mida hoitakse fikseeritud temperatuuril). Seega avaus kiirgab välja tasakaalulise spektriga kiirgust (nagu absoluutselt must keha).
Santiago Rusiñol

Lapsepõlv ja õpingud

Rusiñol sündis 1861. aastal Barcelonas samanimelise provintsi Manlleu linnast pärit tekstiilitöösturite peres. Olgugi et ta oli perekonna tulusate ettevõtmiste pärija, näitas Rusiñol juba teismelisena välja suurt huvi maalimise ja reisimise vastu.
Tema maalikunstiõpingud algasid küll Tomás Moragase käe all stuudios Centro de Acuarelistas de Barcelona, kuid ta oli suuresti ka iseõppija. Sarnaselt paljude tolle aja kunstnikega läks ka tema Pariisi. Ta elas alates 1889. aastast Montmartre'is koos Ramon Casase ja Ignacio Zuloagaga.

Maalikunst

Tema Pariisis valminud looming oli mõjutatud nii sümbolismist kui impressionismist. Tema tolle perioodi tööde hulgast leiab maastikumaale, urbanistlike teemadega maale, portreid ja art nouveau stiilis sümboolseid kompositsioone. Pariisis viibides täiendas ta ennast ka Gervex' Akadeemias, kus ta avastas oma armastuse modernismi vastu. Alates aastast 1896, mil ta reisis Andaluusias, hakkas ta maalima aedu.
Pärast Hispaaniasse naasmist asus ta elama Sitgesi linna, kuhu ta rajas ka stuudio-muuseumi Cau Ferrat. Sinna pani ta vaatamiseks välja oma suured sepiste, klaasist tööde ja maalide kogud, mis tänapäeval moodustavad osa Cau Ferrat' muuseumist. Lisaks korraldas ta ka linna kuulsaid modernismifestivale.
Olles tagasi Barcelonas, oli ta sage külaline kohvikus Els Quatre Gats, mis oli kuulus oma seotusega katalaanide kunstiliikumise modernisme ja Pablo Picassoga. Hiljem viibis ta koos maalikunstnik Joaquin Mir Trinxet'ga ka Mallorca saarel.

Isiklikku

Tema abikaasa oli Lluïsa Denís.
Ta suri 1931. aastal Aranjueze linnas, kus ta oli sealseid kuulsaid aedu maalimas.